കത്തി, അന്പ്, ട്രക്ക്... ഭീകരരുടെ പുതിയ ആയുധം, നടുക്കത്തില് ബ്രിട്ടന് ലണ്ടന്: പാര്ലമെന്റംഗം ഇസ്ലാമിക ഭീകരന്റെ ആക്രമണത്തില് കൊല്ലപ്പെട്ടതില് നടുങ്ങിത്തരിച്ചു ബ്രിട്ടന്. ഇംഗ്ലണ്ടില് ഇത്രയും പ്രധാനപ്പെട്ട പദവിയുള്ള ഒരു വ്യക്തി ഭീകരാക്രമണത്തിന്റെ ഇരയായി മാറിയതാണ് രാജ്യത്തെ ഞെട്ടിച്ചിരിക്കുന്നത്.കത്തിയുമായി ഇസ്ലാമിക തീവ്രവാദി നടത്തിയ ആക്രമണത്തിലാണ് ബ്രിട്ടീഷ് പാര്ലമെന്റ്ംഗം സര് ഡേവിഡ് അമെസ് കൊല്ലപ്പെട്ടത്. സംഭവം ഭീകരാക്രമണമാണെന്നു മെട്രോപോളിറ്റന് പോലീസ് സ്ഥിരീകരിച്ചു. കൊലപാതകവുമായി ബന്ധപ്പെട്ട് ഒരു ഇരുപത്തഞ്ചുകാരനാണ് അറസ്റ്റിലായത്. ആരും സുരക്ഷിതരല്ല ഇന്നലെ കിഴക്കന് ഇംഗ്ലണ്ടിലെ തന്റെ മണ്ഡലത്തിലെ പൊതുയോഗത്തിനിടെയാണ് അമെസിനു കുത്തേറ്റത്. ലീ ഓണ്സീയിലെ ബെല്ഫെയേഴ്സ് മെത്തഡിസ്റ്റ് പള്ളിയിലായിരുന്നു പൊതുയോഗം ചേര്ന്നത്. പാര്ലമെന്റ് അംഗം തന്നെ ഭീകരാക്രമണത്തിന് ഇരയായി മാറിയത് ആരും സുരക്ഷിതരല്ല എന്ന സന്ദേശമാണ് നല്കുന്നതെന്നാണ് ചൂണ്ടിക്കാണിക്കപ്പെടുന്നത്. ബ്രിട്ടന്റെ അഭയാര്ഥികളെ സ്വീകരിക്കുന്ന നയം ഇതോടെ കൂടുതല് വിമര്ശന വിധേയമായി മാറുമെന്നാണ് കരുതുന്നത്. അഭയാര്ഥികളെ ഉദാരമായി രാജ്യത്തേക്കു സ്വീകരിക്കുന്ന നയമാണ് കഴിഞ്ഞ കാലങ്ങളില് ബ്രിട്ടന് പുലര്ത്തിയിരുന്നത്. എന്നാല്, അതിന്റെ തിക്തഫലങ്ങളാണ് ഇപ്പോള് ഭീകരാക്രമണങ്ങളും മറ്റുമായി രാജ്യം ഏറ്റുവാങ്ങുന്നതെന്നാണ് വിമര്ശകര് ചൂണ്ടിക്കാട്ടുന്നത്. രാജ്യത്തു കനത്ത സുരക്ഷാ ക്രമീകരണങ്ങള് ഏര്പ്പെടുത്തിയിരിക്കുന്നതിനിടയിലും ഇങ്ങനെ ഭീകരര് പഴുതു കണ്ടെത്തി ആക്രമണങ്ങള്ക്കു തുനിയുന്നത് അധികാരികള്ക്കും പോലീസിനും തലേവേദനയായി മാറിയിട്ടുണ്ട്.പുതിയ രീതികള് സുരക്ഷാക്രമീകരണങ്ങള് സംഘടിതമായ ആക്രമണങ്ങള്ക്കു വിലങ്ങു തടിയാകുന്ന സാഹചര്യത്തിലാണ് ഇത്തരം വ്യക്തികേന്ദ്രീകൃത കത്തിയാക്രമണങ്ങളും വാഹനങ്ങള് ഉപയോഗിച്ചുള്ള ആക്രമണങ്ങളുമൊക്കെ ഇസ്ലാമിക ഭീകര സംഘടനകള് ആസൂത്രണം ചെയ്യുന്നത്. പല രാജ്യങ്ങളിലും തോക്കിനും ബോംബിനും പകരം കത്തിയും മറ്റുമായി ആക്രമണം പതിവായിട്ടുണ്ട്. കഴിഞ്ഞ ദിവസം ഇസ്ലാം മതം സ്വീകരിച്ച യുവാവ് നോര്വേയില് അന്പെയ്ത് അഞ്ചു പേരെ കൊലപ്പെടുത്തിയിരുന്നു. ജര്മനിയില് അടക്കമുള്ള രാജ്യങ്ങളില് വാഹനം ഇടിച്ചുകയറ്റിയുള്ള ആക്രമണങ്ങള് ഭീകരര് നടത്തിയിരുന്നു.അന്പെയ്തും കൊല നോര്വേയിലെ കോങ്സ്ബര്ഗിലാണ് 37കാരന് അഞ്ചുപേരെ അന്പെയ്തു കൊലപ്പെടുത്തിയത്. ഭീകരാക്രമണമാണെന്നു നോര്വേ പോലീസ് പ്രതികരിച്ചിരുന്നു. പ്രതിയായ ഡാനിഷ് പൗരന് എസ്പെന് ആന്ഡേഴ്സണ് ബ്രാദെന് അടുത്തിടെയാണ് ഇസ്ലാമിക വിശ്വാസത്തിലേക്കു തിരിഞ്ഞത്. തീവ്രവാദ ആശയങ്ങള് പിന്തുടരുന്നുവെന്ന സംശയത്തില് ഇയാള് നിരീക്ഷണത്തിലായിരുന്നുവെന്നും അവര് വിശദീകരിച്ചു. ഓസ്ലോയ്ക്കു പടിഞ്ഞാറുള്ള കോങ്സ് ബര്ഗില് കഴിഞ്ഞദിവസം നടന്ന ആക്രമണത്തില് 50 നും 70 നും മധ്യേ പ്രായമുള്ള മൂന്ന് സ്ത്രീകളുള്പ്പെ ടെയാണ് കൊല്ലപ്പെട്ടത്. പോലീസ് ഓഫീസറുള്പ്പെടെ മൂന്നു പേര് പരിക്കുകളോടെ ആശുപത്രിയിലാണ്. ഏറെക്കാലമായി കോങ്സ്ബര്ഗില് താമസിച്ചുവരികയായിരുന്ന പ്രതി ഡോക്ടര്മാരുടെ നിരീക്ഷണത്തിലാണ്. ബ്രിട്ടീഷ് എംപി കൊല്ലപ്പെട്ട സംഭവസ്ഥലത്തുനിന്ന് ഒരു കത്തിയും കണ്ടെത്തിയതായി എസെക്സ് പോലീസ് അറിയിച്ചു. യുവാവ് ഒറ്റയ്ക്കാണ് കൃത്യം നടത്തിയതെന്നാണ് പോലീസിന്റെ നിഗമനം. എന്നാല്, മറ്റ് സാഹചര്യങ്ങള് സംബന്ധിച്ച് അന്വേഷണം തുടരുകയാണ്. ലണ്ടനിലെ രണ്ട് വിലാസവുമായി ബന്ധപ്പെട്ടാണ് പ്രധാനമായും അന്വേഷണം നടക്കുന്നത്.വിവാഹിതനായ ഡേവിഡ് അമെസിന് അഞ്ചു മക്കളുണ്ട്. ഗര്ഭഛിദ്രത്തിനെതിരേയുള്ള പ്രചാരണത്തില് മുന്പന്തിയിലുള്ളയാളാണ് കത്തോലിക്കനായ സര് ഡേവിസ് അമെസ്. കണ്സര്വേറ്റീവ് പാര്ട്ടിയംഗമായ സര് ഡേവിഡ് അമെസ് 1983 മുതല് പാര്ലമെന്റംഗമാണ്. 1997 മുതല് സൗത്ത് എന്ഡ് വെസ്റ്റ് മണ്ഡലത്തെയാണ് ഇദ്ദേഹം പ്രതിനിധീകരിക്കുന്നത്. കുത്തേറ്റ അമെസിനെ രണ്ടു മണിക്കൂര് കഴിഞ്ഞാണ് ആശുപത്രിയിലെത്തിക്കാനായതെന്നു പ്രാദേശിക കൗണ്സിലര് ജോണ് ലാംബ് പറഞ്ഞു.2016 ജൂണില് ലേബര് പാര്ട്ടിയുടെ വനിതാ പാര്ലമെന്റ് അംഗം ജോ കോക്സ് വടക്കന് ഇംഗ്ലണ്ടില്വച്ച് കുത്തേറ്റു കൊല്ലപ്പെട്ടിരുന്നു. വലതു തീവ്രവാദിയെ കേസില് ശിക്ഷിച്ചു.